ఫలించని ప్రభుత్వ వ్యూహం!
- 'రద్దు' నేపథ్యంలోనూ పీఎంజీకేవై తుస్సు
- 21 వేల మందే నల్లధనాన్ని వెల్లడించారు
- వెలుగులోకి వచ్చిన సొమ్ము రూ. 4,900 కోట్లే..
- పన్ను ఆదాయం రూ.2,451 కోట్లకే పరిమితం
నవతెలంగాణ, వాణిజ్య విభాగం: పెద్దనోట్ల రద్దు నేపథ్యాన్ని ఉదాహరణగా చూపుతూ వ్యవస్థలో నల్లధనాన్ని వెలికితీసేందుకు మోడీ సర్కారు చేసిన ప్రయత్నం ఘోరంగా విఫలమైంది. నల్లధనాన్ని వెలికి తీసేందుకు తాము ఎంతటి కఠిన నిర్ణయానికైనా వెనకాడమని చెప్పేందుకు సర్కారు గత ఏడాది నవంబరులో పెద్దనోట్ల రద్దు చేపట్టిన సంగతి తెలిసిందే. ఇకపై కూడా ఇలాంటి కఠిన నిర్ణయాలే ఉంటాయంటూ సంకేతాలను పంపింది. నల్లధనం ఉన్న వారు దానిని వెంటనే వెల్లడించాలని కోరింది. ఇందుకు చివరి అవకాశంగా 'ప్రధాన మంత్రి గరీబ్‌ కల్యాణ్‌ యోజనా' (పీఎంజీకేవై) పథకాన్ని ప్రకటిస్తున్నట్టు వెల్లడించింది. డిసెంబరులో ప్రారంభమైన ఈ పీఎంజీకేవై పథకం మార్చి 31తో ముగిసింది. ఈ పథకం కోసం కోట్లాది రూపాయలను వెచ్చించి భారీగా ప్రచారం కూడా నిర్వహించారు. 'రద్దు' నేపథ్యంలో ఎంతో వ్యూహాత్మకంగా రూపొందించిన ఈ పథకం ద్వారా భారీగా నల్లధనం బయటకు వస్తుందన్నది అప్పట్లో సర్కారు వ్యూహం. కానీ సర్కారు వ్యూహం ఆశించిన ఫలితాలను అందుకోలేదు. సర్కారు భారీ అంచనాలను చేరుకోవడం ఘోరంగా విఫలమైంది.
వెలుగులోకి కేవలం రూ.4,900 కోట్లే..
సర్కారు భారీ అంచనాలతో ప్రకటించిన పీఎంజీకేవై పథకంలో 21,000 మంది దాదాపు రూ.4,900 విలువైన నల్లధనాన్ని ప్రకటించారని ప్రభుత్వంలోని ఉన్నతాధికారులు చెబుతున్నారు. వెల్లడించిన సొమ్ము ద్వారా ఇప్పటి వరకు కేవలం రూ.2,451 కోట్ల మేర పన్ను ఆదాయం మాత్రమే లభించినట్టుగా ఆదాయపు పన్ను శాఖ అధికారి ఒకరు తెలిపారు. తాము వెల్లడించిన గణాంకాలే ఇక తుది లెక్కలని ఆయన తెలిపారు. ఇక వివరాలు వెల్లడించని వారిపై చట్టపరమైన చర్యలకు తాము సమాయత్తం అవుతున్నట్టుగా సదరు అధికారి వెల్లడించారు. డిసెంబరులో ప్రారంభమైన ఈ పీఎంజీకేవై పథకం మార్చి 31తో ముగిసిన ఈ పథకం కింద వివరాలను వెల్లడించిన వారు పన్ను, అపరాధ రుసుముతో కలిసి మొత్తం సొమ్ములో 50 శాతం వరకు సర్కారుకు చెల్లించాల్సి ఉంటుంది.
అందుకే విజయవంతం కాలేదా..!
పీఎంజీకేవై పథకం మార్చితో ముగిసింది. అప్పట్లో రెవెన్యూ శాఖ కార్యదర్శి హస్ముఖ్‌ ఆదియా మాట్లాడుతూ పీఎంజీకేవైకి ఆశించిన స్పందన రాలేదని బాహాటంగానే అసంతృప్తిని వెల్లడించారు. అయితే అప్పట్లో మొత్తంగా ఎంత మొత్తంలో నల్ల సొమ్ము వెలుగులోకి వచ్చింది.. ఎంత పన్ను వసూళ్లు రానున్నాయన్న అంశంపై గణాంకాలు అందుబాటులోకి రాలేదు. అయితే ఆర్థిక మంత్రి అరుణ్‌ జైట్లీ మాత్రం పీఎంజీకేవై వైఫల్యానికి తనదైన శైలిలో సమర్థించుకున్నారు. పీఎంజీకేవై పథకానికి ముందు పలు ఆదాయపు వెల్లడి పథకాలను (ఐడీఎస్‌లను) సర్కారు అందుబాటులోకి తీసుకురావడం కారణంగా కొత్త పథకానికి ఆశించిన స్పందన లభించలేదని తెలిపారు. దీనికి తోడు నోట్ల రద్దు సమయంలోనే బొక్కాసాల్లో దాగిన సొమ్మంతా బ్యాంకుల్లో భారీగా డిపాజిట్‌ అయిపోయిందని తెలిపారు. జూన్‌1 నుంచి సెప్టెంబరు వరకు కొనసాగిన ఆదాయం వెల్లడి పథకంలో (ఐడీఎస్‌) దాదాపు 71,726 మంది రూ.67,382 కోట్ల మేర పన్ను పరిధిలో చూపని ఆదాయాన్ని వెల్లడించారు. వీటి ద్వారా సర్కారు దాదపాఉ రూ.12,700 కోట్ల మేర పన్నును వసూలు చేసిన సంగతి తెలిసిందే.
మీ స్నేహితులకు రికమెండ్ చెయ్యండి